Twee vals ‘dokters’ vas wat siekbriewe verkoopFoto: SAPD/Facebook Twee verdagtes is in Germiston in hegtenis geneem nadat hulle hul glo as dokters voorgedoen en vals mediese sertifikate verkoop het. Volgens die Raad vir Gesondheidsberoepe van Suid-Afrika (RGB) is die inhegtenisnemings gedoen tydens ’n spesiale operasie tussen lede van sy inspektoraat, die Ekurhuleni-Oos se eenheid vir georganiseerde misdaad, die blitspatrollie en veiligheidsmaatskappye. Tydens die operasie is vasgestel dat die verdagtes bedrieglike mediese sertifikate aan lede van die publiek verkoop het. Die mediese sertifikate is onder die name van dr. J Dominic en dr. AS Semambo verkoop. Die verdagtes is in hegtenis geneem en sal binnekort in die Germiston-landdroshof verskyn op aanklagte van bedrog en aanklagte wat verband hou met die oortreding van die Wet op Gesondheidsberoepe. Die RGB het gesê dat om saam met wetstoepassingsagentskappe, ander regulerende liggame en die algemene publiek te werk, ’n kollektiewe verantwoordelikheid is om te verseker dat onwettige praktisyns aan die kaak gestel word, en bowenal aangemeld word, sodat hulle vervolg kan word.